О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 6. и 15. Устава Републике Србије, према којима Република Србија уређује и обезбеђује, између осталог, порески систем и финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*● Проблеми које би Закон требало да реши, односно циљеви који се Законом постижу*

Основни разлози за доношење овог закона, проблеми које би Закон требало да реши, односно циљеви који се Законом постижу су стварање повољнијих услова за унапређење општег интереса заједнице, даље усаглашавање са прописима Европске уније који уређују област опорезивања потрошње ПДВ, пре свега са Директивом Савета 2006/112/ЕЗ о заједничком систему пореза на додату вредност (у даљем тексту: прописи ЕУ), стварање повољнијих услова за пословање привредних субјеката и стварање услова за остваривање права на рефундацију ПДВ по основу куповине првог стана оним грађанима који купују стан који је предмет хипотеке, односно предмет извршења у извршном поступку.

У циљу стварања повољнијих услова за унапређење општег интереса заједнице, предлаже се да се, у смислу Закона, сматра да промет добара и услуга који врши давалац концесије концесионару, односно концесионар даваоцу концесије у оквиру реализације уговора о јавно-приватном партнерству са елементима концесије, закљученог у складу са законом којим се уређују јавно-приватно партнерство и концесије, није извршен, ако су давалац концесије и концесионар обвезници ПДВ који би, у случају када би се тај промет сматрао извршеним, имали у потпуности право на одбитак претходног пореза у складу са Законом. Наиме, узимајући у обзир потребу да се у Републици Србији, у што краћем року, још више унапреди јавна инфраструктура, да се адекватно користе добра у општој употреби и пружају услуге од општег интереса, оцењено је да би предложено решење довело до веће мотивације приватних партнера да своја финансијска средства усмере ка пројектима којима би се омогућило наведено. У случају када између обвезника ПДВ- уговорних страна уговора о јавно-приватном партнерству са елементима концесије (јавног и приватног партнера) долази до међусобног промета који је опорезив ПДВ, при чему ПДВ обрачунат за промет једне уговорне стране представља претходни порез за другу, предложено решење допринело би остваривању наведеног циља, олакшало би пословање обвезника ПДВ-уговорних страна, било би неутрално на приходе по основу ПДВ, а позитивно би се одразило на приходе по основу директних пореза (пореза на добит правних лица и пореза на доходак грађана, као и доприноса за обавезно социјално осигурање), имајући у виду да би поспешило закључивање предметних уговора и самим тим утицало на повећање привредне активности.

У циљу даљег усаглашавања са прописима ЕУ предлаже се усклађивање решења која се односе на пореско ослобођење са правом на одбитак претходног пореза обвезника ПДВ за промет добара која путник отпрема у иностранство у личном пртљагу, за некомерцијалне сврхе, уз истовремену испуњеност прописаних услова (ако путник у Републици нема пребивалиште ни боравиште, ако се добра отпремају пре истека три календарска месеца по истеку календарског месеца у којем је извршен промет добара, ако је укупна вредност испоручених добара већа од 100 EUR, у динарској противвредности по средњем курсу Народне банке Србије, укључујући ПДВ, и ако обвезник ПДВ поседује доказе да је путник отпремио добра у иностранство, са применом од 1. јануара 2019. године. С тим у вези, предложено је да обвезник ПДВ остварује предметно пореско ослобођење у пореском периоду у којем поседује доказе да је путник отпремио добра у иностранство. Ако у пореском периоду у којем је извршио промет не поседује наведене доказе, обвезник ПДВ је дужан да обрачуна ПДВ, при чему смањење обрачунатог ПДВ врши у пореском периоду у којем добије доказе да је путник отпремио добра у иностранство. Предлаже се да се пореско ослобођење не односи на промет добара која се сматрају акцизним производима у складу са законом којим се уређују акцизе и промет добара за опремање и снабдевање било ког превозног средства за личне потребе, уређивање шта се сматра пребивалиштем, односно боравиштем путника, као и да се ПДВ који је плаћен као део накнаде за промет добара враћа путнику, односно другом подносиоцу захтева ако у року од шест месеци од дана издавања рачуна за тај промет достави обвезнику ПДВ доказе да је путник отпремио добра у иностранство. Поред тога, предлаже се давање овлашћења министру финансија да подзаконским актом ближе уреди шта се сматра личним пртљагом и доказима да је путник отпремио добра у иностранство, као и начин и поступак враћања ПДВ садржаног у накнади плаћеној по основу набавке добара. У контексту наведеног, предлаже се укидање института рефакције ПДВ страном држављанину.

Са истим циљем предлаже се прописивање посебног поступка опорезивања инвестиционог злата, који треба да доведе до развоја тржишта инвестиционог злата у Републици Србији, са применом од 1. априла 2018. године. С тим у вези, предлаже се дефинисање инвестиционог злата, у смислу овог закона, као злата у облику полуга или плочица, масе прихваћене на тржишту племенитих метала, степена финоће једнаког или већег од 995 хиљадитих делова (995/1000), независно од тога да ли је вредност злата изражена кроз хартије од вредности, и као златних новчића степена финоће једнаког или већег од 900 хиљадитих делова (900/1000), искованих после 1800. године, који јесу или су били законско средство плаћања у држави порекла, а који се уобичајено продају по цени која није виша од 80% вредности злата на отвореном тржишту, садржаног у новчићима. Наиме, према прописима ЕУ, који су имплементирани у национална законодавства држава чланица Европске уније, обвезници који врше промет инвестиционог злата примењују посебан поступак опорезивања у смислу да на промет инвестиционог злата не обрачунавају ПДВ, а да одбитак претходног пореза могу да остваре за набавке конкретних добара и услуга (за набавку инвестиционог злата, злата намењеног преради у инвестиционо злато и услуге које се односе на промену облика, масе или финоће злата, односно инвестиционог злата), а ако је реч о обвезницима који су истовремено и произвођачи инвестиционог злата или прерађивачи злата у инвестиционо злато, ти обвезници могу да остваре одбитак претходног пореза за набавке добара и услуга који су у непосредној вези са производњом или прерадом злата. За разлику од наведеног поступка опорезивања, промет злата у Републици Србији, укључујући и злато које се у складу са прописима ЕУ сматра инвестиционим златом, опорезује се по општој стопи ПДВ од 20%, осим промета злата Народној банци Србије за који је прописано пореско ослобођење са правом на одбитак претходног пореза. На увоз злата, осим увоза злата од стране Народне банке Србије, ПДВ се обрачунава и плаћа по општој пореској стопи од 20%. Постојећи порески третман промета и увоза злата у Републици Србији доводи до тога да се лица која желе да инвестирају у злато чешће одлучују за куповину злата у земљи у којој се примењује посебан поступак опорезивања за инвестиционо злато, а не у Републици Србији. У овом случају, злато најчешће и остаје на чувању у земљи у којој је купљено. Прописивање посебног поступка опорезивања за инвестиционо злато треба да доведе до тога да цена овог злата у Републици Србији буде нижа у односу на постојећу, што би резултирало развојем тржишта у Републици Србији, а самим тим одразило би се и на демотивацију за евентуалне нелегалне токове инвестиционог злата. Поред тога, а што такође представља усаглашавање са прописима ЕУ, предлаже се да се појединим категоријама обвезника ПДВ (нпр. произвођачима инвестиционог злата и прерађивачима злата у инвестиционо злато), омогући оптирање за опорезивање инвестиционог злата чији промет врше, при чему би предметно оптирање подразумевало и право на одбитак претходног пореза у складу са општим правилима, за разлику од обвезника ПДВ који примењују посебан поступак опорезивања инвестиционог злата. У вези са наведеним, а у циљу несметане примене предложеног решења, предлаже се да је обвезник ПДВ који има право да се определи за обрачунавање ПДВ на промет инвестиционог злата и који се определи да ће од 1. априла 2018. године наставити са обрачунавањем ПДВ за тај промет, дужан да надлежном пореском органу, закључно са 31. мартом 2018. године, достави обавештење о опредељењу за обрачунавање ПДВ на промет инвестиционог злата, а ако ово обавештење не достави у прописаном року да ће се на промет инвестиционог злата тог обвезника ПДВ применити посебан поступак опорезивања.

Такође, у циљу усаглашавања са прописима ЕУ предлаже се и прописивање да се местом промета јединствених туристичких услуга сматра место у којем пружалац услуга има седиште или сталну пословну јединицу ако се промет услуга врши из сталне пословне јединице која се не налази у месту у којем пружалац услуга има седиште.

У циљу стварања повољнијих услова за пословање привредних субјеката, предлаже се прописивање права на смањење обрачунатог ПДВ у случају када је порески орган у поступку контроле утврдио да је обвезник ПДВ-прималац добара, односно услуга обрачунао ПДВ понашајући се као да је порески дужник и да је обрачунати ПДВ исказао као претходни порез, примера ради за промет секундарних сировина, добара и услуга из области грађевинарства и др, и по том основу решењем оспорио (исправио) одбитак претходног пореза. То фактички значи да би обвезник ПДВ имао право да смањи обрачунати ПДВ почев од пореског периода у којем му је достављено решење пореског органа.

Са истим циљем, предлаже се да обвезник ПДВ има право на одбитак претходног пореза по основу издатака за исхрану, укључујући и пиће, запослених, односно других радно ангажованих лица у сопственим угоститељским објектима када обвезник ПДВ по том основу наплаћује накнаду.

У циљу стварања услова за остваривање права на рефундацију ПДВ по основу куповине првог стана грађанима-држављанима Републике Србије са пребивалиштем на територији Републике Србије који купују стан који је предмет хипотеке, односно предмет извршења у извршном поступку, предлаже се да се код куповине првог стана који је предмет хипотеке, односно предмет извршења у извршном поступку може остварити предметно право ако је плаћање цене стана са ПДВ извршено уплатом на одговарајуће рачуне у складу са законом. Предлаже се да и купац стана који је до дана ступања на снагу овог закона купио стан као хипотековану непокретност, односно у извршном поступку и уговорену цену стана са ПДВ у потпуности исплатио продавцу уплатом на одговарајуће рачуне у складу са законом, а који на основу поднетог захтева није остварио рефундацију ПДВ по основу куповине првог стана у складу са Законом о порезу на додату вредност („Службени гласник РС”, бр. 84/04, 86/04 - исправка, 61/05, 61/07, 93/12, 108/13, 68/14-др. закон, 142/14, 83/15 и 108/16), има право да надлежном пореском органу поднесе нови захтев за рефундацију ПДВ по основу куповине првог стана.

Поред наведеног, Законом се предлаже и одлагање обавезе подношења прегледа обрачуна ПДВ уз пореску пријаву ПДВ за шест месеци, тј. од 1. јула 2018. године, како би се сва лица адекватно припремила за испуњавање ове обавезе.

*● Разматране могућности да се проблеми реше и без доношења Закона*

Нису разматране могућности да се циљ који овај општи акт треба да постигне оствари и без његовог доношења, имајући у виду да је реч о измени закона којим се уређује опорезивање потрошње ПДВ, а који се, сагласно одредби члана 15. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др.закон, 103/15 и 99/16), уводи законом, па се из тог разлога и измене овог закона могу вршити само законом.

*● Зашто је доношење Закона најбољи начин за решавање проблема*

Доношење закона је најбољи начин за решавање проблема, из разлога што се ради о законској материји, коју је једино могуће мењати одговарајућим изменама закона.

Поред тога, уређивањем порескоправне материје законом даје се допринос правној сигурности и уједно обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој порескоправној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Предлаже се да се, у смислу овог закона, сматра да промет добара и услуга који врши давалац концесије концесионару, односно концесионар даваоцу концесије у оквиру реализације уговора о јавно-приватном партнерству са елементима концесије, закљученог у складу са законом којим се уређују јавно-приватно партнерство и концесије, није извршен, ако су давалац концесије и концесионар обвезници ПДВ који би, у случају када би се тај промет сматрао извршеним, имали у потпуности право на одбитак претходног пореза у складу законом.

Уз члан 2.

Предлаже се да се пореско ослобођење са правом на одбитак претходног пореза обвезника ПДВ за промет добара која путник отпрема у иностранство у личном пртљагу, за некомерцијалне сврхе, може остварити уз истовремену испуњеност прописаних услова (ако путник у Републици нема пребивалиште ни боравиште, ако се добра отпремају пре истека три календарска месеца по истеку календарског месеца у којем је извршен промет добара, ако је укупна вредност испоручених добара већа од 100 EUR, у динарској противвредности по средњем курсу Народне банке Србије, укључујући ПДВ, и ако обвезник ПДВ поседује доказе да је путник отпремио добра у иностранство, са применом од 1. јануара 2019. године. С тим у вези, предложено је да обвезник ПДВ остварује предметно пореско ослобођење у пореском периоду у којем поседује доказе да је путник отпремио добра у иностранство. Ако у пореском периоду у којем је извршио промет не поседује наведене доказе, обвезник ПДВ је дужан да обрачуна ПДВ, при чему смањење обрачунатог ПДВ врши у пореском периоду у којем добије доказе да је путник отпремио добра у иностранство. Предлаже се да се пореско ослобођење не односи на промет добара која се сматрају акцизним производима у складу са законом којим се уређују акцизе и промет добара за опремање и снабдевање било ког превозног средства за приватне потребе, уређивање шта се сматра пребивалиштем, односно боравиштем путника, као и да се ПДВ који је плаћен као део накнаде за промет добара враћа путнику, односно другом подносиоцу захтева ако у року од шест месеци од дана издавања рачуна за тај промет достави обвезнику ПДВ доказе да је путник отпремио добра у иностранство. Поред тога, предлаже се давање овлашћења министру финансија да подзаконским актом ближе уреди шта се сматра личним пртљагом и доказима да је путник отпремио добра у иностранство, као и начин и поступак враћања ПДВ садржаног у накнади плаћеној по основу набавке добара.

Уз члан 3.

Предлаже се укидање изузимања од права на одбитак претходног пореза за издатке за исхрану, укључујући и пиће, запослених, односно других радно ангажованих лица у угоститељским објектима обвезника када обвезник по том основу наплаћује накнаду.

Уз члан 4.

Предлаже се прописивање права обвезника ПДВ да смањи обрачунати ПДВ у случају када је порески орган у поступку контроле исправио, односно оспорио одбитак претходног пореза обвезнику ПДВ у случају када је утврдио да је обвезник ПДВ обрачунао ПДВ као да је порески дужник из члана 10. став 1. тачка 3) и став 2. овог закона и да је обрачунати ПДВ исказао као претходни порез.

Поред тога, предлаже се техничко усклађивање текста.

Уз члан 5.

Предлаже се прописивање да се местом промета јединствених туристичких услуга сматра место у којем пружалац услуга има седиште или сталну пословну јединицу ако се промет услуга врши из сталне пословне јединице која се не налази у месту у којем пружалац услуга има седиште.

Уз члан 6.

Предлаже се увођење посебног поступка опорезивања за промет инвестиционог злата, укључујући и прописивање пореског ослобођења за увоз инвестиционог злата. С тим у вези, предлаже се да се инвестиционим златом, у смислу овог закона, сматра злато у облику полуга или плочица, масе прихваћене на тржишту племенитих метала, степена финоће једнаког или већег од 995 хиљадитих делова (995/1000), независно од тога да ли је вредност злата изражена кроз хартије од вредности, као и златни новчићи степена финоће једнаког или већег од 900 хиљадитих делова (900/1000), исковани после 1800. године, који јесу или су били законско средство плаћања у држави порекла, а који се уобичајено продају по цени која није виша од 80% вредности злата на отвореном тржишту, садржаног у новчићима. Предлаже се да се инвестиционим златом, у смислу овог закона, не сматра монетарно злато, као и да се златни новчићи не сматрају колекционарским добрима у смислу члана 36. Закона и да се не продају у нумизматичке сврхе.

Предлаже се да се ПДВ не плаћа на:

1) промет и увоз инвестиционог злата, укључујући и инвестиционо злато чија је вредност наведена у потврдама о алоцираном или неалоцираном злату, злато којим се тргује преко рачуна за трговање златом, укључујући и зајмове и замене злата (своп послови) који подразумевају право власништва или потраживања у вези са златом, као и активности у вези са инвестиционим златом на основу фјучерс и форвард уговора чији је резултат пренос права располагања или права потраживања у вези са инвестиционим златом;

2) промет услуга посредника који у име и за рачун налогодавца врши промет инвестиционог злата.

Међутим, предлаже се да се обвезнику ПДВ који производи инвестиционо злато, прерађује злато у инвестиционо злато, односно врши промет злата за индустријске сврхе, а који промет инвестиционог злата врши другом обвезнику ПДВ, омогући оптирање за обавезу обрачунавања ПДВ достављањем обавештења надлежном пореском органу. У том случају, порески дужник био би обвезник ПДВ којем је тај промет извршен.

Ако се обвезник ПДВ определио за обрачунавање ПДВ на промет инвестиционог злата, предлаже се да се право на оптирање за обавезу обрачунавања ПДВ омогући и обвезнику ПДВ који врши промет услуга посредовања код промета инвестиционог злата достављањем обавештења надлежном пореском органу.

У случају оптирања за обавезу обрачунавања ПДВ, предлаже се да обвезник ПДВ обрачунава ПДВ почев од пореског периода по истеку пореског периода у којем је доставио обавештење надлежном пореском органу.

У зависности од тога да ли обвезник ПДВ који врши промет инвестиционог злата примењује посебан поступак опорезивања (који подразумева да на промет инвестиционог злата не обрачунава и не плаћа ПДВ) или се определио да на промет инвестиционог злата обрачунава ПДВ, предлаже се различити обим права на одбитак претходног пореза у смислу да обвезник ПДВ који врши промет инвестиционог злата по посебном поступку опорезивања, а који се не бави производњом инвестиционог злата или прерадом злата у инвестиционо, има право да по основу тог промета одбије као претходни порез ПДВ обрачунат за промет инвестиционог злата који му је извршио обвезник ПДВ који се определио за обрачунавање ПДВ на промет инвестиционог злата, промет или увоз злата намењеног преради у инвестиционо злато и промет услуга које се односе на промену облика, масе или финоће злата, односно инвестиционог злата, да обвезник ПДВ који врши промет инвестиционог злата по посебном поступку опорезивања, а који производи инвестиционо злато или прерађује злато у инвестиционо злато, има право да одбије као претходни порез ПДВ обрачунат за промет добара и услуга, односно плаћен при увозу добара, који су у непосредној вези са производњом или прерадом тог злата, а да обвезник ПДВ који се определио за обрачунавање ПДВ на промет инвестиционог злата и промет услуга посредовања код промета инвестиционог злата, има право на одбитак претходног пореза у складу са овим законом (што значи уз испуњеност општих услова за одбитак претходног пореза).

Предлаже се да је обвезник ПДВ који врши промет инвестиционог злата дужан да издаје рачуне за промет инвестиционог злата, да води евиденцију о свим активностима у вези са инвестиционим златом, посебно о лицима којима је извршио промет инвестиционог злата, као и да чува евиденцију у складу са законом. С тим у вези, предлаже прописивање овлашћења министру финансија да подзаконским актом ближе уреди начин и поступак достављања обавештења о опредељењу за обрачунавање ПДВ за промет инвестиционог злата, садржину рачуна за тај промет и садржину евиденције о свим активностима у вези са инвестиционим златом.

Уз члан 7.

Предлаже се брисање одредбе о рефакцији ПДВ страном држављанину.

Уз члан 8.

Предлаже се омогућавање права на рефундацију ПДВ за куповину првог стана грађанима-пунолетним држављанима Републике Србије, са пребивалиштем на територији Републике Србије, који купују први стан који је предмет хипотеке, односно предмет извршења у извршном поступку, у смислу прописивања да се код куповине таквог стана може остварити право на рефундацију ПДВ по основу куповине првог стана ако је плаћање уговорене цене стана са ПДВ извршено уплатом на одговарајуће рачуне у складу са законом.

Уз члан 9.

Предлаже се да се ако је за промет добара и услуга који врши давалац концесије концесионару, односно концесионар даваоцу концесије у оквиру реализације уговора о јавно-приватном партнерству са елементима концесије, закљученог у складу са законом којим се уређују јавно-приватно партнерство и концесије, од дана ступања на снагу овог закона, а за који је наплаћена, односно плаћена накнада или део накнаде пре дана ступања на снагу овог закона, тај промет сматра извршеним у складу са Законом о порезу на додату вредност („Службени гласник РС”, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14, 83/15 и 108/16).

Уз члан 10.

Предлаже се да је обвезник ПДВ, који има право да се определи за обрачунавање ПДВ на промет инвестиционог злата и који се определи да ће од 1. априла 2018. године наставити са обрачунавањем ПДВ за тај промет, дужан да надлежном пореском органу, закључно са 31. мартом 2018. године, достави обавештење о опредељењу за обрачунавање ПДВ за промет инвестиционог злата, а ако не достави наведено обавештење у прописаном року да се на промет инвестиционог злата тог обвезника ПДВ примењује посебан поступак опорезивања.

Уз члан 11.

Предлаже се да купац стана који је до дана ступања на снагу овог закона купио стан као хипотековану непокретност, односно у извршном поступку и уговорену цену стана са ПДВ у потпуности исплатио продавцу уплатом на одговарајуће рачуне у складу са законом, а који на основу поднетог захтева није остварио рефундацију ПДВ по основу куповине првог стана у складу са Законом о порезу на додату вредност („Службени гласник РС”, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14, 83/15 и 108/16), има право да надлежном пореском органу поднесе нови захтев за рефундацију ПДВ по основу куповине првог стана.

Уз члан 12.

Предлаже се да се преглед обрачуна ПДВ подноси од 1. јула 2018. године.

Уз члан 13.

Предлаже се да се одредбе овог закона које се односе на посебан поступак опорезивања инвестиционог злата примењују од 1. априла 2018. године, осим одредбе која садржи овлашћење за доношење подзаконског акта за коју је предложена примена од дана ступања на снагу овог закона.

Уз члан 14.

Предлаже се да се одредбе овог закона које се односе на пореско ослобођење са правом на одбитак претходног пореза за промет добара који обвезник ПДВ врши путнику који их отпрема у иностранство у личном пртљагу и укидање института рефакције ПДВ страном држављанину примењују од 1. јануара 2019. године, осим одредбе која садржи овлашћење за доношење подзаконског акта за коју је предложена примена од дана ступања на снагу овог закона.

Уз члан 15.

Предлаже се да овај закон ступи на снагу 1. јануара 2018. године.

IV. ПРОЦЕНА ФИНАНСИЈСКИХ СРЕДСТАВА

ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије. Наиме, како је овим законом предложено да се сматра да промет добара и услуга који врши давалац концесије концесионару, односно концесионар даваоцу концесије у оквиру реализације уговора о јавно-приватном партнерству са елементима концесије, закљученог у складу са законом којим се уређују јавно-приватно партнерство и концесије, није извршен, очекује се да ће поспешивање закључивања предметних уговора утицати на повећање прихода по основу директних пореза (пореза на добит правних лица и пореза на доходак грађана, као и доприноса за обавезно социјално осигурање). Поред тога, очекује се да ће увођење посебног поступка опорезивања инвестиционог злата довести до повећања прихода по основу ПДВ.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Доношење овог закона по хитном поступку предлаже се у складу са чланом 167. Пословника Народне скупштине („Службени гласник РС”, брoj 20/12-пречишћен текст), имајући у виду да је неопходно обезбедити даље усклађивање овог закона са прописима Европске уније. Наиме, како је 5. и 6. марта 2015. године у Бриселу одржан Билатерални скрининг за поглавље 16 – Порези, потребно је у што краћем року приступити отклањању појединих решења која су у супротности са прописима Европске уније.

VI. АНАЛИЗА ЕФЕКАТА ЗАКОНА

1. *На кога ће и како ће највероватније утицати решења у закону*

Овај закон ће утицати на:

1) привредне субјекте-обвезнике ПДВ који:

- су уговорне стране-давалац концесије и концесионар уговора о јавно-приватном партнерству са елементима концесије, закљученог у складу са законом којим се уређују јавно-приватно партнерство и концесије, а уз испуњење одређених услова, тако што за свој промет који ће вршити другој уговорној страни у оквиру реализације тог уговора неће обрачунавати ПДВ, док ће имати право на одбитак претходног пореза обрачунатог за промет других обвезника ПДВ-претходних учесника у промету у складу са Законом,

- поседују угоститељске објекте у којима се, уз плаћање накнаде, поред других лица, хране и лица која су запослена, односно на други начин радно ангажована код тих привредних субјеката, тако што ће им се омогућити остваривање права на одбитак претходног пореза по основу издатака за исхрану, укључујући и пиће, запослених и других радно ангажованих лица, што ће довести до једноставнијег начина утврђивања пореске обавезе, уз напомену да ће по основу промета који буду вршили запосленима и другим радно ангажованим лицима имати обавезу обрачунавања и плаћања ПДВ у складу са Законом,

- су поступали као да су порески дужници из члана 10. став 1. тачка 3) и став 2. Закона и обрачунати ПДВ исказивали као претходни порез, што је оспорено од стране пореског органа, тако што ће им се омогућити да изврше смањење обрачунатог ПДВ,

- се сматрају туристичким агенцијама у складу са Законом, тако што ће на једноставнији начин утврђивати место промета јединствене туристичке услуге,

- ће вршити промет инвестиционог злата, тако што ће им се омогућити посебан поступак опорезивања за промет предметног добра, а што ће довести до развоја тржишта инвестиционог злата у Републици Србији,

- ће имати адекватно време да се припреме за подношење прегледа обрачуна ПДВ уз пореску пријаву ПДВ;

2) грађане који:

- купују први стан који је предмет хипотеке, односно предмет извршења у извршном поступку, тако што ће им се омогућити да, уз испуњење прописаних услова, остваре право на рефундацију ПДВ по основу куповине првог стана,

- су купили први стан до дана ступања на снагу овог закона као хипотековану непокретност, односно у извршном поступку и уговорену цену стана са ПДВ у потпуности исплатили уплатом на одговарајуће рачуне у складу са законом, а који на основу поднетог захтева надлежном пореском органу нису остварили рефундацију ПДВ по основу куповине првог стана, тако што ће им се омогућити да поднесу нови захтев за рефундацију ПДВ по основу куповине првог стана.

*2. Какве трошкове ће примена закона створити грађанима и привреди (нарочито малим и средњим правним лицима)*

Примена овог закона не би требало да створи додатне трошкове грађанима и привреди.

*3. Да ли су позитивне последице доношења закона такве да оправдавају трошкове које ће он створити*

С обзиром да примена овог закона не би требало да створи додатне трошкове, није потребно посебно образлагати да ли су позитивне последице доношења закона такве да оправдавају трошкове које ће он створити.

Независно од наведеног, указујемо да су позитивне последице овог закона објашњене у овом образложењу, у делу II. РАЗЛОЗИ ЗА ДОНОШЕЊЕ ЗАКОНА-Проблеми које би Закон требало да реши, односно циљеви који се Законом постижу.

*4. Да ли се законом подржава стварање нових привредних субјеката на тржишту и тржишна конкуренција*

Закон може да утиче на стварање нових привредних субјеката на тржишту и на тржишну конкуренцију у области промета инвестиционим златом. Наиме, имајући у виду да прописивање посебног поступка опорезивања за промет инвестиционог злата треба да доведе до повољније цене овог добра, а самим тим и до развоја тржишта, очекује се да ће више привредних субјеката узети учешће у трговини инвестиционим златом, што ће се позитивно одразити на тржишну конкуренцију.

*5. Да ли су све заинтересоване стране имале прилику да се изјасне о закону*

Овај закон је у поступку припреме достављен надлежним органима. Поред тога, постављен је на интернет страницу Министарства финансија ([www.mfin.gov.rs](http://www.mfin.gov.rs)) тако да су све заинтересоване стране имале могућност да дају своје сугестије и коментаре.

*6. Које ће се мере током примене закона предузети да би се остварило оно што се доношењем закона намерава*

Министарство финансија је надлежно за спровођење овог закона, за његову уједначену примену на територији Републике, као и за давање мишљења у вези његове примене.

У циљу адекватног спровођења овог закона, министар финансија ће благовремено донети подзаконске прописе којима ће се ближе уредити одређена питања (нпр. начин и поступак достављања обавештења о опредељењу за обрачунавање ПДВ на промет инвестиционог злата).

Посебно истичемо, да ће се периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбедити транспарентност, информисаност и доступност информацијама, како би се и на овај начин допринело остваривању циљева постављених доношењем закона.

VII. ПРЕГЛЕД ОДРЕДАБА ЗАКОНА О ПОРЕЗУ НА ДОДАТУ ВРЕДНОСТ

КОЈЕ СЕ МЕЊАЈУ, ОДНОСНО ДОПУЊУЈУ

ЧЛАН 6А

СМАТРА СЕ ДА, У СМИСЛУ ОВОГ ЗАКОНА, ПРОМЕТ ДОБАРА И УСЛУГА КОЈИ ВРШИ ДАВАЛАЦ КОНЦЕСИЈЕ КОНЦЕСИОНАРУ, ОДНОСНО КОНЦЕСИОНАР ДАВАОЦУ КОНЦЕСИЈЕ У ОКВИРУ РЕАЛИЗАЦИЈЕ УГОВОРА О ЈАВНО-ПРИВАТНОМ ПАРТНЕРСТВУ СА ЕЛЕМЕНТИМА КОНЦЕСИЈЕ, ЗАКЉУЧЕНОГ У СКЛАДУ СА ЗАКОНОМ КОЈИМ СЕ УРЕЂУЈУ ЈАВНО-ПРИВАТНО ПАРТНЕРСТВО И КОНЦЕСИЈЕ, НИЈЕ ИЗВРШЕН, АКО СУ ДАВАЛАЦ КОНЦЕСИЈЕ И КОНЦЕСИОНАР ОБВЕЗНИЦИ ПДВ КОЈИ БИ, У СЛУЧАЈУ КАДА БИ СЕ ТАЈ ПРОМЕТ СМАТРАО ИЗВРШЕНИМ, ИМАЛИ У ПОТПУНОСТИ ПРАВО НА ОДБИТАК ПРЕТХОДНОГ ПОРЕЗА У СКЛАДУ СА ОВИМ ЗАКОНОМ.

Члан 24.

ПДВ се не плаћа на:

1) превозне и остале услуге, које су повезане са увозом добара, ако је вредност тих услуга садржана у основици из члана 19. став 2. овог закона;

2) промет добара која обвезник или треће лице, по његовом налогу, шаље или отпрема у иностранство;

3) промет добара која инострани прималац или треће лице, по његовом налогу, шаље или отпрема у иностранство;

~~4) промет добара која инострани прималац отпрема у пртљагу који носи са собом у иностранство, ако:~~

~~(1) се добра отпремају пре истека три календарска месеца по испоруци тих добара;~~

~~(2) је укупна вредност испоручених добара већа од 150 EUR, у динарској противвредности по средњем курсу Народне банке Србије, укључујући ПДВ;~~

4) ПРОМЕТ ДОБАРА КОЈА ПУТНИК ОТПРЕМА У ИНОСТРАНСТВО У ЛИЧНОМ ПРТЉАГУ, ЗА НЕКОМЕРЦИЈАЛНЕ СВРХЕ, АКО:

(1) ПУТНИК У РЕПУБЛИЦИ НЕМА ПРЕБИВАЛИШТЕ НИ БОРАВИШТЕ,

(2) СЕ ДОБРА ОТПРЕМАЈУ ПРЕ ИСТЕКА ТРИ КАЛЕНДАРСКА МЕСЕЦА ПО ИСТЕКУ КАЛЕНДАРСКОГ МЕСЕЦА У КОЈЕМ ЈЕ ИЗВРШЕН ПРОМЕТ ДОБАРА,

(3) ЈЕ УКУПНА ВРЕДНОСТ ИСПОРУЧЕНИХ ДОБАРА ВЕЋА ОД 100 EUR, У ДИНАРСКОЈ ПРОТИВВРЕДНОСТИ ПО СРЕДЊЕМ КУРСУ НАРОДНЕ БАНКЕ СРБИЈЕ, УКЉУЧУЈУЋИ ПДВ,

(4) ОБВЕЗНИК ПДВ ПОСЕДУЈЕ ДОКАЗЕ ДА ЈЕ ПУТНИК ОТПРЕМИО ДОБРА У ИНОСТРАНСТВО;

5) унос добара у слободну зону, превозне и друге услуге корисницима слободних зона које су непосредно повезане са тим уносом и промет добара и услуга у слободној зони, за које би обвезник - корисник слободне зоне имао право на одбитак претходног пореза када би та добра или услуге набављао за потребе обављања делатности ван слободне зоне;

6) промет добара која су у поступку царинског складиштења;

6а) отпремање добара у слободне царинске продавнице отворене на ваздухопловним пристаништима отвореним за међународни саобраћај на којима је организована пасошка и царинска контрола ради продаје путницима у складу са царинским прописима (у даљем тексту: слободне царинске продавнице), као и на испоруку добара из слободних царинских продавница;

7) услуге радова на покретним добрима набављеним од стране иностраног примаоца услуге у Републици, или која су увезена ради оплемењивања, оправке или уградње, а која после оплемењивања, оправке или уградње, испоручилац услуге, инострани прималац или треће лице, по њиховом налогу, превози или отпрема у иностранство;

8) превозне и остале услуге које су у вези са извозом, транзитом или привременим увозом добара, осим услуга које су ослобођене од ПДВ без права на порески одбитак у складу са овим законом;

9) услуге међународног превоза лица у ваздушном саобраћају, с тим што за нерезидентно ваздухопловно предузеће пореско ослобођење важи само у случају узајамности;

10) испоруке летилица, сервисирање, поправке, одржавање, чартерисање и изнајмљивање летилица, које се претежно користе уз накнаду у међународном ваздушном саобраћају, као и испоруке, изнајмљивање, поправке и одржавање добара намењених опремању тих летилица;

11) промет добара и услуга намењених непосредним потребама летилица из тачке 10) овог става;

12) услуге међународног превоза лица бродовима у речном саобраћају, с тим што за нерезидентно предузеће које врши међународни превоз лица бродовима у речном саобраћају, пореско ослобођење важи само у случају узајамности;

13) испоруке бродова, сервисирање, поправке, одржавање и изнајмљивање бродова, који се претежно користе уз накнаду у међународном речном саобраћају, као и испоруке, изнајмљивање, поправке и одржавање добара намењених опремању тих бродова;

14) промет добара и услуга намењених непосредним потребама бродова из тачке 13) овог става;

15) испоруке злата Народној банци Србије;

16) добра и услуге намењене за:

(1) службене потребе дипломатских и конзуларних представништава;

(2) службене потребе међународних организација, ако је то предвиђено међународним уговором;

(3) личне потребе страног особља дипломатских и конзуларних представништава, укључујући и чланове њихових породица;

(4) личне потребе страног особља међународних организација, укључујући чланове њихових породица, ако је то предвиђено међународним уговором;

16а) промет добара и услуга који се врши у складу са уговорима о донацији закљученим са државном заједницом Србија и Црна Гора, односно Републиком, ако је тим уговором предвиђено да се из добијених новчаних средстава неће плаћати трошкови пореза, у делу који се финансира добијеним новчаним средствима осим ако ратификованим међународним уговором није друкчије предвиђено;

16б) промет добара и услуга који се врши у складу са уговорима о кредиту, односно зајму, закљученим између државне заједнице Србија и Црна Гора, односно Републике и међународне финансијске организације, односно друге државе, као и између треће стране и међународне финансијске организације, односно друге државе у којем се Република Србија појављује као гарант, односно контрагарант, у делу који се финансира добијеним новчаним средствима, ако је тим уговорима предвиђено да се из добијених новчаних средстава неће плаћати трошкови пореза;

16в) промет добара и услуга који се врши на основу међународних уговора, ако је тим уговорима предвиђено пореско ослобођење, осим међународних уговора из тач. 16а) и 16б) овог става;

17) услуге посредовања које се односе на промет добара и услуга из тач. 1) - 16) овог става.

Пореско ослобођење из става 1. овог члана примењује се и ако је накнада, односно део накнаде наплаћен пре извршеног промета.

Пореско ослобођење из става 1. тачка 3) овог члана не односи се на промет добара која инострани прималац сам превезе ради опремања или снабдевања спортских чамаца, спортских авиона и осталих превозних средстава за приватне потребе.

ПОРЕСКО ОСЛОБОЂЕЊЕ ЗА ПРОМЕТ ДОБАРА ИЗ СТАВА 1. ТАЧКА 4) ОВОГ ЧЛАНА ОБВЕЗНИК ПДВ ОСТВАРУЈЕ У ПОРЕСКОМ ПЕРИОДУ У КОЈЕМ ПОСЕДУЈЕ ДОКАЗЕ ДА ЈЕ ПУТНИК ОТПРЕМИО ДОБРА У ИНОСТРАНСТВО.

АКО У ПОРЕСКОМ ПЕРИОДУ У КОЈЕМ ЈЕ ИЗВРШИО ПРОМЕТ ДОБАРА ИЗ СТАВА 1. ТАЧКА 4) ОВОГ ЧЛАНА ОБВЕЗНИК ПДВ НЕ ПОСЕДУЈЕ ДОКАЗЕ ДА ЈЕ ПУТНИК ОТПРЕМИО ДОБРА У ИНОСТРАНСТВО, ОБВЕЗНИК ПДВ ЈЕ ДУЖАН ДА ПДВ ОБРАЧУНАТ ЗА ТАЈ ПРОМЕТ ПЛАТИ У СКЛАДУ СА ОВИМ ЗАКОНОМ.

У ПОРЕСКОМ ПЕРИОДУ У КОЈЕМ ОБВЕЗНИК ПДВ ДОБИЈЕ ДОКАЗЕ ДА ЈЕ ПУТНИК ОТПРЕМИО ДОБРА У ИНОСТРАНСТВО, ОБВЕЗНИК ПДВ СМАЊУЈЕ ОБРАЧУНАТИ ПДВ ИЗ СТАВА 5. ОВОГ ЧЛАНА.

ПОРЕСКО ОСЛОБОЂЕЊЕ ЗА ПРОМЕТ ДОБАРА ИЗ СТАВА 1. ТАЧКА 4) ОВОГ ЧЛАНА НЕ ОДНОСИ СЕ НА ПРОМЕТ ДОБАРА КОЈА СЕ СМАТРАЈУ АКЦИЗНИМ ПРОИЗВОДИМА У СКЛАДУ СА ЗАКОНОМ КОЈИМ СЕ УРЕЂУЈУ АКЦИЗЕ И ПРОМЕТ ДОБАРА НАМЕЊЕНИХ ОПРЕМАЊУ И СНАБДЕВАЊУ БИЛО КОГ ПРЕВОЗНОГ СРЕДСТВА ЗА ПРИВАТНЕ ПОТРЕБЕ.

ПРЕБИВАЛИШТЕМ, ОДНОСНО БОРАВИШТЕМ ИЗ СТАВА 1. ТАЧКА 4) ПОДТАЧКА (1) ОВОГ ЧЛАНА СМАТРА СЕ МЕСТО УПИСАНО У ПАСОШУ, ЛИЧНОЈ КАРТИ ИЛИ ДРУГОМ ДОКУМЕНТУ КОЈИ СЕ, У СКЛАДУ СА ЗАКОНОМ, СМАТРА ИДЕНТИФИКАЦИОНОМ ИСПРАВОМ У РЕПУБЛИЦИ.

ПДВ КОЈИ ЈЕ ПЛАЋЕН КАО ДЕО НАКНАДЕ ЗА ПРОМЕТ ДОБАРА ИЗ СТАВА 1. ТАЧКА 4) ОВОГ ЧЛАНА ВРАЋА СЕ ПУТНИКУ, ОДНОСНО ДРУГОМ ПОДНОСИОЦУ ЗАХТЕВА АКО У РОКУ ОД ШЕСТ МЕСЕЦИ ОД ДАНА ИЗДАВАЊА РАЧУНА ЗА ТАЈ ПРОМЕТ ДОСТАВИ ОБВЕЗНИКУ ПДВ ДОКАЗЕ ДА ЈЕ ПУТНИК ОТПРЕМИО ДОБРА У ИНОСТРАНСТВО.

Ослобођење из става 1. тачка 16) подтач. (1) и (3) овог члана се остварује под условом реципроцитета, а на основу потврде министарства надлежног за иностране послове.

Иностраним примаоцем добара или услуга, у смислу овог члана, сматра се лице које:

1) је обвезник, а чије је место стварне управе ван Републике;

2) није обвезник, а има пребивалиште или седиште ван Републике.

~~Начин и поступак остваривања пореског ослобођења из ст. 1-3. овог члана прописује министар.~~

МИНИСТАР БЛИЖЕ УРЕЂУЈЕ НАЧИН И ПОСТУПАК ОСТВАРИВАЊА ПОРЕСКИХ ОСЛОБОЂЕЊА ИЗ СТ. 1-3. ОВОГ ЧЛАНА, ШТА СЕ СМАТРА ЛИЧНИМ ПРТЉАГОМ И ДОКАЗИМА ДА ЈЕ ПУТНИК ОТПРЕМИО ДОБРА У ИНОСТРАНСТВО ИЗ СТАВА 1. ТАЧКА 4) ОВОГ ЧЛАНА, КАО И НАЧИН И ПОСТУПАК ВРАЋАЊА ПДВ ИЗ СТАВА 9. ОВОГ ЧЛАНА.

Члан 29.

Обвезник нема право на одбитак претходног пореза по основу:

1) набавке, производње и увоза путничких аутомобила, мотоцикала, мотоцикала са бочним седиштем, трицикала, четвороцикала, јахти, чамаца и ваздухоплова, објеката за смештај тих добара, резервних делова, горива и потрошног материјала за њихове потребе, изнајмљивања, одржавања, поправки и других услуга, које су повезане са коришћењем ових превозних средстава, као и добара и услуга који су повезани са коришћењем објеката за смештај тих добара;

2) издатака за репрезентацију обвезника;

~~3) издатака за исхрану и превоз запослених, односно других радно ангажованих лица за долазак на посао, односно одлазак с посла.~~

3) ИЗДАТАКА ЗА ПРЕВОЗ ЗАПОСЛЕНИХ, ОДНОСНО ДРУГИХ РАДНО АНГАЖОВАНИХ ЛИЦА ЗА ДОЛАЗАК НА ПОСАО, ОДНОСНО ОДЛАЗАК С ПОСЛА, КАО И ИЗДАТАКА ЗА ИСХРАНУ, УКЉУЧУЈУЋИ И ПИЋЕ, ЗАПОСЛЕНИХ, ОДНОСНО ДРУГИХ РАДНО АНГАЖОВАНИХ ЛИЦА, ОСИМ ИЗДАТАКА ЗА ИСХРАНУ, УКЉУЧУЈУЋИ И ПИЋЕ, ТИХ ЛИЦА У УГОСТИТЕЉСКИМ ОБЈЕКТИМА ОБВЕЗНИКА КАДА ОБВЕЗНИК ПО ТОМ ОСНОВУ НАПЛАЋУЈЕ НАКНАДУ.

Изузетно од става 1. тачка 1) овог члана, обвезник има право на одбитак претходног пореза ако превозна средства и друга добра користи искључиво за обављање делатности:

1) промета и изнајмљивања наведених превозних средстава и других добара;

2) превоза лица и добара или обуку возача за управљање наведеним превозним средствима.

Издацима за репрезентацију из става 1. тачка 2) овог члана сматрају се издаци за угоститељске услуге, поклони, осим поклона мање вредности, издаци за одмор, спорт, разоноду и други издаци учињени у корист пословних партнера, потенцијалних пословних партнера, представника пословних партнера и других физичких лица, а да за то не постоји правна обавеза.

Члан 31а

Ако је порески орган у поступку контроле решењем утврдио обавезу по основу ПДВ за извршени промет добара и услуга, обвезник ПДВ који је примио добра и услуге може да исправи одбитак претходног пореза ако је износ ПДВ обрачунат од стране пореског органа платио обвезнику ПДВ који му је извршио промет добара и услуга.

Ако се решење из става 1. овог члана поништи, измени или укине у делу којим је утврђена обавеза по основу ПДВ, обвезник ПДВ који је извршио промет добара и услуга дужан је да о томе писмено обавести примаоца добара и услуга.

На основу писменог обавештења из става 2. овог члана прималац добара и услуга дужан је да изврши исправку одбитка претходног пореза.

Ако је порески орган у поступку контроле решењем утврдио обавезу по основу ПДВ за извршени промет добара и услуга обвезнику ПДВ - пореском дужнику из члана 10. став 1. тачка 3), односно став 2. овог закона, тај обвезник ПДВ може да исправи одбитак претходног пореза ако је платио износ ПДВ утврђен од стране надлежног пореског органа.

Ако се решење из става 4. овог члана поништи, измени или укине у делу којим је утврђена обавеза по основу ПДВ, обвезник ПДВ је дужан да изврши исправку одбитка претходног пореза по том основу.

АКО ЈЕ ПОРЕСКИ ОРГАН У ПОСТУПКУ КОНТРОЛЕ УТВРДИО ДА ЈЕ ОБВЕЗНИК ПДВ ОБРАЧУНАО ПДВ КАО ДА ЈЕ ПОРЕСКИ ДУЖНИК ИЗ ЧЛАНА 10. СТАВ 1. ТАЧКА 3) И СТАВ 2. ОВОГ ЗАКОНА И ДА ЈЕ ОБРАЧУНАТИ ПДВ ИСКАЗАО КАО ПРЕТХОДНИ ПОРЕЗ, ПОРЕСКИ ОРГАН РЕШЕЊЕМ ВРШИ ИСПРАВКУ ОДБИТКА ПРЕТХОДНОГ ПОРЕЗА, НА ОСНОВУ КОЈЕГ ОБВЕЗНИК ПДВ ИМА ПРАВО ДА СМАЊИ ОБРАЧУНАТИ ПДВ.

АКО СЕ РЕШЕЊЕ ИЗ СТАВА 6. ОВОГ ЧЛАНА ПОНИШТИ, ИЗМЕНИ ИЛИ УКИНЕ У ДЕЛУ КОЈИМ ЈЕ ИСПРАВЉЕН ПРЕТХОДНИ ПОРЕЗ, ОБВЕЗНИК ПДВ ЈЕ ДУЖАН ДА ИСКАЖЕ ДУГОВАНИ ПДВ ПО ТОМ ОСНОВУ.

Ако је ПДВ за увоз добара, који је одбијен као претходни порез, ~~повећан,~~ смањен, рефундиран или обвезник ослобођен обавезе плаћања, обвезник је дужан да, на основу царинског документа или одлуке царинског органа, исправи одбитак претходног пореза у складу са том изменом.

Исправка одбитка претходног пореза врши се у пореском периоду у којем је наступила измена.

Члан 35.

Туристичком агенцијом, у смислу овог закона, сматра се обвезник који путницима пружа туристичке услуге и у односу на њих иступа у своје име, а за организацију путовања прима добра и услуге других обвезника које путници непосредно користе (у даљем тексту: претходне туристичке услуге).

Туристичке услуге које пружа туристичка агенција сматрају се, у смислу овог закона, јединственом услугом.

~~Место вршења јединствене туристичке услуге утврђује се у складу са чланом 12. ст. 1. и 2. овог закона.~~

МЕСТО ПРОМЕТА ЈЕДИНСТВЕНЕ ТУРИСТИЧКЕ УСЛУГЕ ЈЕ МЕСТО У КОЈЕМ ПРУЖАЛАЦ УСЛУГА ИМА СЕДИШТЕ ИЛИ СТАЛНУ ПОСЛОВНУ ЈЕДИНИЦУ АКО СЕ ПРОМЕТ УСЛУГА ВРШИ ИЗ СТАЛНЕ ПОСЛОВНЕ ЈЕДИНИЦЕ КОЈА СЕ НЕ НАЛАЗИ У МЕСТУ У КОЈЕМ ПРУЖАЛАЦ УСЛУГА ИМА СЕДИШТЕ.

Основица јединствене туристичке услуге коју пружа туристичка агенција је износ који представља разлику између укупне накнаде коју плаћа путник и стварних трошкова које туристичка агенција плаћа за претходне туристичке услуге, уз одбитак ПДВ који је садржан у тој разлици.

У случајевима из члана 5. став 4. овог закона, као укупна накнада у смислу става 4. овог члана сматра се вредност из члана 18. овог закона.

Туристичка агенција може да утврди основицу у складу са ст. 4. и 5. овог члана за групе туристичких услуга или за све туристичке услуге пружене у току пореског периода.

Туристичка агенција за туристичке услуге из става 1. овог члана не може да исказује ПДВ у рачунима или другим документима и нема право на одбитак претходног пореза на основу претходних туристичких услуга које су јој исказане у рачуну.

ИНВЕСТИЦИОНО ЗЛАТО

ЧЛАН 36Б

ИНВЕСТИЦИОНИМ ЗЛАТОМ, У СМИСЛУ ОВОГ ЗАКОНА, СМАТРА СЕ:

1) ЗЛАТО У ОБЛИКУ ПОЛУГА ИЛИ ПЛОЧИЦА, МАСЕ ПРИХВАЋЕНЕ НА ТРЖИШТУ ПЛЕМЕНИТИХ МЕТАЛА, СТЕПЕНА ФИНОЋЕ ЈЕДНАКОГ ИЛИ ВЕЋЕГ ОД 995 ХИЉАДИТИХ ДЕЛОВА (995/1000), НЕЗАВИСНО ОД ТОГА ДА ЛИ ЈЕ ВРЕДНОСТ ЗЛАТА ИЗРАЖЕНА КРОЗ ХАРТИЈЕ ОД ВРЕДНОСТИ;

2) ЗЛАТНИ НОВЧИЋИ СТЕПЕНА ФИНОЋЕ ЈЕДНАКОГ ИЛИ ВЕЋЕГ ОД 900 ХИЉАДИТИХ ДЕЛОВА (900/1000), ИСКОВАНИ ПОСЛЕ 1800. ГОДИНЕ, КОЈИ ЈЕСУ ИЛИ СУ БИЛИ ЗАКОНСКО СРЕДСТВО ПЛАЋАЊА У ДРЖАВИ ПОРЕКЛА, А КОЈИ СЕ УОБИЧАЈЕНО ПРОДАЈУ ПО ЦЕНИ КОЈА НИЈЕ ВИША ОД 80% ВРЕДНОСТИ ЗЛАТА НА ОТВОРЕНОМ ТРЖИШТУ, САДРЖАНОГ У НОВЧИЋИМА.

ИНВЕСТИЦИОНИМ ЗЛАТОМ, У СМИСЛУ ОВОГ ЗАКОНА, НЕ СМАТРА СЕ МОНЕТАРНО ЗЛАТО.

СМАТРА СЕ ДА СЕ ЗЛАТНИ НОВЧИЋИ ИЗ СТАВА 1. ТАЧКА 2) ОВОГ ЧЛАНА, У СМИСЛУ ОВОГ ЗАКОНА, НЕ СМАТРАЈУ КОЛЕКЦИОНАРСКИМ ДОБРИМА У СМИСЛУ ЧЛАНА 36. ОВОГ ЗАКОНА И ДА СЕ НЕ ПРОДАЈУ У НУМИЗМАТИЧКЕ СВРХЕ.

ПДВ СЕ НЕ ПЛАЋА НА:

1) ПРОМЕТ И УВОЗ ИНВЕСТИЦИОНОГ ЗЛАТА, УКЉУЧУЈУЋИ И ИНВЕСТИЦИОНО ЗЛАТО ЧИЈА ЈЕ ВРЕДНОСТ НАВЕДЕНА У ПОТВРДАМА О АЛОЦИРАНОМ ИЛИ НЕАЛОЦИРАНОМ ЗЛАТУ, ЗЛАТО КОЈИМ СЕ ТРГУЈЕ ПРЕКО РАЧУНА ЗА ТРГОВАЊЕ ЗЛАТОМ, УКЉУЧУЈУЋИ И ЗАЈМОВЕ И ЗАМЕНЕ ЗЛАТА (СВОП ПОСЛОВИ) КОЈИ ПОДРАЗУМЕВАЈУ ПРАВО ВЛАСНИШТВА ИЛИ ПОТРАЖИВАЊА У ВЕЗИ СА ЗЛАТОМ, КАО И АКТИВНОСТИ У ВЕЗИ СА ИНВЕСТИЦИОНИМ ЗЛАТОМ НА ОСНОВУ ФЈУЧЕРС И ФОРВАРД УГОВОРА ЧИЈИ ЈЕ РЕЗУЛТАТ ПРЕНОС ПРАВА РАСПОЛАГАЊА ИЛИ ПРАВА ПОТРАЖИВАЊА У ВЕЗИ СА ИНВЕСТИЦИОНИМ ЗЛАТОМ;

2) ПРОМЕТ УСЛУГА ПОСРЕДНИКА КОЈИ У ИМЕ И ЗА РАЧУН НАЛОГОДАВЦА ВРШИ ПРОМЕТ ИНВЕСТИЦИОНОГ ЗЛАТА.

ИЗУЗЕТНО ОД СТАВА 4. ОВОГ ЧЛАНА, ОБВЕЗНИК ПДВ МОЖЕ ДА СЕ ОПРЕДЕЛИ ДА ЋЕ НА ПРОМЕТ ИНВЕСТИЦИОНОГ ЗЛАТА ОБРАЧУНАТИ ПДВ ДОСТАВЉАЊЕМ ОБАВЕШТЕЊА НАДЛЕЖНОМ ПОРЕСКОМ ОРГАНУ, АКО:

1) ПРОИЗВОДИ ИНВЕСТИЦИОНО ЗЛАТО, ОДНОСНО ПРЕРАЂУЈЕ ЗЛАТО У ИНВЕСТИЦИОНО ЗЛАТО, А ПРОМЕТ ВРШИ ДРУГОМ ОБВЕЗНИКУ ПДВ;

2) У ОКВИРУ СВОЈЕ ДЕЛАТНОСТИ ВРШИ ПРОМЕТ ЗЛАТА ЗА ИНДУСТРИЈСКЕ СВРХЕ, А ПРОМЕТ ИНВЕСТИЦИОНОГ ЗЛАТА ВРШИ ДРУГОМ ОБВЕЗНИКУ ПДВ.

ПОРЕСКИ ДУЖНИК ЗА ПРОМЕТ ИНВЕСТИЦИОНОГ ЗЛАТА ИЗ СТАВА 5. ОВОГ ЧЛАНА ЈЕ ОБВЕЗНИК ПДВ КОЈЕМ ЈЕ ТАЈ ПРОМЕТ ИЗВРШЕН.

АКО СЕ ОБВЕЗНИК ПДВ ИЗ СТАВА 5. ОВОГ ЧЛАНА ОПРЕДЕЛИО ЗА ОБРАЧУНАВАЊЕ ПДВ НА ПРОМЕТ ИНВЕСТИЦИОНОГ ЗЛАТА, ПРАВО НА ОПРЕДЕЉЕЊЕ ЗА ОБРАЧУНАВАЊЕ ПДВ, О ЧЕМУ ДОСТАВЉА ОБАВЕШТЕЊЕ НАДЛЕЖНОМ ПОРЕСКОМ ОРГАНУ, ИМА И ПОСРЕДНИК КОЈИ ВРШИ ПРОМЕТ УСЛУГА ИЗ СТАВА 4. ТАЧКА 2) ОВОГ ЧЛАНА.

ОБВЕЗНИК ПДВ ИЗ СТ. 5. И 7. ОВОГ ЧЛАНА ОБРАЧУНАВА ПДВ НА ПРОМЕТ ИНВЕСТИЦИОНОГ ЗЛАТА И ПРОМЕТ УСЛУГА ПОСРЕДОВАЊА КОД ПРОМЕТА ИНВЕСТИЦИОНОГ ЗЛАТА ПОЧЕВ ОД ПОРЕСКОГ ПЕРИОДА ПО ИСТЕКУ ПОРЕСКОГ ПЕРИОДА У КОЈЕМ ЈЕ ДОСТАВИО ОБАВЕШТЕЊЕ НАДЛЕЖНОМ ПОРЕСКОМ ОРГАНУ.

ОБВЕЗНИК ПДВ КОЈИ ВРШИ ПРОМЕТ ИНВЕСТИЦИОНОГ ЗЛАТА НА КОЈИ СЕ НЕ ПЛАЋА ПДВ У СКЛАДУ СА ОВИМ ЧЛАНОМ, ИМА ПРАВО ДА ПО ОСНОВУ ТОГ ПРОМЕТА ОДБИЈЕ КАО ПРЕТХОДНИ ПОРЕЗ ПДВ ОБРАЧУНАТ ЗА:

1) ПРОМЕТ ИНВЕСТИЦИОНОГ ЗЛАТА КОЈИ МУ ЈЕ ИЗВРШИО ОБВЕЗНИК ПДВ ИЗ СТАВА 5. ОВОГ ЧЛАНА;

2) ПРОМЕТ ИЛИ УВОЗ ЗЛАТА НАМЕЊЕНОГ ПРЕРАДИ У ИНВЕСТИЦИОНО ЗЛАТО;

3) ПРОМЕТ УСЛУГА КОЈЕ СЕ ОДНОСЕ НА ПРОМЕНУ ОБЛИКА, МАСЕ ИЛИ ФИНОЋЕ ЗЛАТА, ОДНОСНО ИНВЕСТИЦИОНОГ ЗЛАТА.

ОБВЕЗНИК ПДВ КОЈИ ВРШИ ПРОМЕТ ИНВЕСТИЦИОНОГ ЗЛАТА НА КОЈИ СЕ НЕ ПЛАЋА ПДВ У СКЛАДУ СА ОВИМ ЧЛАНОМ, А КОЈИ ПРОИЗВОДИ ИНВЕСТИЦИОНО ЗЛАТО ИЛИ ПРЕРАЂУЈЕ ЗЛАТО У ИНВЕСТИЦИОНО ЗЛАТО, ИМА ПРАВО ДА ОДБИЈЕ КАО ПРЕТХОДНИ ПОРЕЗ ПДВ ОБРАЧУНАТ ЗА ПРОМЕТ ДОБАРА И УСЛУГА, ОДНОСНО ПЛАЋЕН ПРИ УВОЗУ ДОБАРА, А КОЈИ СУ У НЕПОСРЕДНОЈ ВЕЗИ СА ПРОИЗВОДЊОМ ИЛИ ПРЕРАДОМ ТОГ ЗЛАТА.

ОБВЕЗНИК ПДВ ИЗ СТ. 5. И 7. ОВОГ ЧЛАНА КОЈИ СЕ ОПРЕДЕЛИО ЗА ОБРАЧУНАВАЊЕ ПДВ НА ПРОМЕТ ИНВЕСТИЦИОНОГ ЗЛАТА И ПРОМЕТ УСЛУГА ПОСРЕДОВАЊА КОД ПРОМЕТА ИНВЕСТИЦИОНОГ ЗЛАТА, ИМА ПРАВО НА ОДБИТАК ПРЕТХОДНОГ ПОРЕЗА У СКЛАДУ СА ОВИМ ЗАКОНОМ.

ОБВЕЗНИК ПДВ КОЈИ ВРШИ ПРОМЕТ ИНВЕСТИЦИОНОГ ЗЛАТА ДУЖАН ЈЕ ДА ИЗДАЈЕ РАЧУНЕ ЗА ПРОМЕТ ИНВЕСТИЦИОНОГ ЗЛАТА, ДА ВОДИ ЕВИДЕНЦИЈУ О СВИМ АКТИВНОСТИМА У ВЕЗИ СА ИНВЕСТИЦИОНИМ ЗЛАТОМ, ПОСЕБНО О ЛИЦИМА КОЈИМА ЈЕ ИЗВРШИО ПРОМЕТ ИНВЕСТИЦИОНОГ ЗЛАТА, КАО И ДА ЧУВА ЕВИДЕНЦИЈУ У СКЛАДУ СА ОВИМ ЗАКОНОМ.

МИНИСТАР БЛИЖЕ УРЕЂУЈЕ НАЧИН И ПОСТУПАК ДОСТАВЉАЊА ОБАВЕШТЕЊА О ОПРЕДЕЉЕЊУ ЗА ОБРАЧУНАВАЊЕ ПДВ ОБВЕЗНИКА ПДВ ИЗ СТ. 5. И 7. ОВОГ ЧЛАНА, САДРЖИНУ РАЧУНА И ЕВИДЕНЦИЈЕ ИЗ СТАВА 12. ОВОГ ЧЛАНА.

~~Рефакција ПДВ страном држављанину~~

~~Члан 56.~~

~~На захтев страног држављанина који није обвезник и нема пребивалиште у Републици извршиће се рефакција ПДВ под условима из члана 24. став 1. тачка 4) овог закона.~~

Члан 56а

Право на рефундацију ПДВ за куповину првог стана, на основу поднетог захтева, има физичко лице - пунолетни држављанин Републике, са пребивалиштем на територији Републике, који купује први стан (у даљем тексту: купац првог стана).

Купац првог стана може да оствари рефундацију ПДВ из става 1. овог члана, под следећим условима:

1) да од 1. јула 2006. године до дана овере уговора о купопродаји на основу којег стиче први стан није имао у својини, односно сусвојини стан на територији Републике;

2) да је уговорена цена стана са ПДВ у потпуности исплаћена продавцу уплатом на текући рачун продавца, ОДНОСНО НА ОДГОВАРАЈУЋЕ РАЧУНЕ У СКЛАДУ СА ЗАКОНОМ У СЛУЧАЈУ ПРОДАЈЕ СТАНА КАО ХИПОТЕКОВАНЕ НЕПОКРЕТНОСТИ, ОДНОСНО У ИЗВРШНОМ ПОСТУПКУ КАДА СЕ УПЛАТА ЦЕНЕ СТАНА СА ПДВ ВРШИ УПЛАТОМ НА ОДГОВАРАЈУЋЕ РАЧУНЕ У СКЛАДУ СА ЗАКОНОМ.

Изузетно од става 2. тачка 2) овог члана, код куповине стана под непрофитним условима од јединице локалне самоуправе или непрофитне стамбене организације основане од стране јединице локалне самоуправе за реализацију активности уређених прописима из области социјалног становања, рефундација ПДВ из става 1. овог члана може да се оствари под условом да је на име уговорене цене стана са ПДВ исплаћен износ који није мањи од износа ПДВ обрачунатог за први пренос права располагања на стану, на текући рачун продавца.

Право на рефундацију ПДВ из става 1. овог члана може се остварити за стан чија површина за купца првог стана износи до 40 m², а за чланове његовог породичног домаћинства до 15 m² по сваком члану који није имао у својини, односно сусвојини стан на територији Републике у периоду из става 2. тачка 1) овог члана, а за власнички удео на стану до површине сразмерне власничком уделу у односу на површину до 40 m², односно до 15 m².

Ако купац првог стана купује стан површине која је већа од површине за коју у складу са ставом 4. овог члана има право на рефундацију ПДВ, право на рефундацију ПДВ може да оствари до износа који одговара површини стана из става 4. овог члана.

Породичним домаћинством купца првог стана, у смислу става 4. овог члана, сматра се заједница живота, привређивања и трошења прихода купца првог стана, његовог супружника, купчеве деце, купчевих усвојеника, деце његовог супружника, усвојеника његовог супружника, купчевих родитеља, његових усвојитеља, родитеља његовог супружника, усвојитеља купчевог супружника, са истим пребивалиштем као купац првог стана.

Право на рефундацију ПДВ из става 1. овог члана нема:

1) купац стана који је остварио рефундацију ПДВ по основу куповине првог стана;

2) члан породичног домаћинства купца првог стана за којег је купац првог стана остварио рефундацију ПДВ, у случају када тај члан породичног домаћинства купује стан;

3) купац стана који је стекао први стан без обавезе продавца да за промет тог стана плати порез на пренос апсолутних права по основу куповине првог стана у складу са законом којим се уређују порези на имовину;

4) члан породичног домаћинства купца стана који је стекао први стан без обавезе продавца да за промет тог стана плати порез на пренос апсолутних права по основу куповине првог стана у складу са законом којим се уређују порези на имовину, а за кога је остварено то пореско ослобођење.

Надлежни порески орган, по спроведеном поступку контроле испуњености услова за остваривање права на рефундацију ПДВ који морају да буду испуњени на дан овере уговора о купопродаји стана, осим услова из става 2. тачка 2), односно става 3. овог члана који мора да буде испуњен на дан подношења захтева за рефундацију ПДВ, доноси решење о рефундацији ПДВ купцу првог стана.

Надлежни порески орган води евиденцију о купцима првог стана и члановима породичних домаћинстава купаца првог стана за које су купци првог стана остварили рефундацију ПДВ, као и о износу остварене рефундације ПДВ.

ЧЛАН 9.

АКО ЈЕ ЗА ПРОМЕТ ДОБАРА И УСЛУГА ИЗ ЧЛАНА 1. ОВОГ ЗАКОНА, КОЈИ СЕ ВРШИ ОД ДАНА СТУПАЊА НА СНАГУ ОВОГ ЗАКОНА, НАПЛАЋЕНА, ОДНОСНО ПЛАЋЕНА НАКНАДА ИЛИ ДЕО НАКНАДЕ ПРЕ ДАНА СТУПАЊА НА СНАГУ ОВОГ ЗАКОНА, ТАЈ ПРОМЕТ СМАТРА СЕ ИЗВРШЕНИМ У СКЛАДУ СА ЗАКОНОМ О ПОРЕЗУ НА ДОДАТУ ВРЕДНОСТ („СЛУЖБЕНИ ГЛАСНИК РС”, БР. 84/04, 86/04-ИСПРАВКА, 61/05, 61/07, 93/12, 108/13, 68/14-ДР. ЗАКОН, 142/14, 83/15 И 108/16).

ЧЛАН 10.

ОБВЕЗНИК ПДВ КОЈИ ИМА ПРАВО ДА СЕ ОПРЕДЕЛИ ЗА ОБРАЧУНАВАЊЕ ПДВ НА ПРОМЕТ ИНВЕСТИЦИОНОГ ЗЛАТА У СМИСЛУ ЧЛАНА 6. ОВОГ ЗАКОНА И КОЈИ СЕ ОПРЕДЕЛИ ДА ЋЕ ОД 1. АПРИЛА 2018. ГОДИНЕ НАСТАВИТИ СА ОБРАЧУНАВАЊЕМ ПДВ ЗА ТАЈ ПРОМЕТ, ДУЖАН ЈЕ ДА НАДЛЕЖНОМ ПОРЕСКОМ ОРГАНУ, ЗАКЉУЧНО СА 31. МАРТОМ 2018. ГОДИНЕ, ДОСТАВИ ОБАВЕШТЕЊЕ О ОПРЕДЕЉЕЊУ ЗА ОБРАЧУНАВАЊЕ ПДВ НА ПРОМЕТ ИНВЕСТИЦИОНОГ ЗЛАТА.

АКО ОБВЕЗНИК ПДВ ИЗ СТАВА 1. ОВОГ ЧЛАНА НЕ ДОСТАВИ НАДЛЕЖНОМ ПОРЕСКОМ ОРГАНУ ОБАВЕШТЕЊЕ О ОПРЕДЕЉЕЊУ ЗА ОБРАЧУНАВАЊЕ ПДВ НА ПРОМЕТ ИНВЕСТИЦИОНОГ ЗЛАТА ЗАКЉУЧНО СА 31. МАРТОМ 2018. ГОДИНЕ, НА ПРОМЕТ ИНВЕСТИЦИОНОГ ЗЛАТА ТОГ ОБВЕЗНИКА ПДВ ПРИМЕЊУЈЕ СЕ ПОСЕБАН ПОСТУПАК ОПОРЕЗИВАЊА УРЕЂЕН ЧЛАНОМ 6. ОВОГ ЗАКОНА.

ЧЛАН 11.

КУПАЦ СТАНА КОЈИ ЈЕ ДО ДАНА СТУПАЊА НА СНАГУ ОВОГ ЗАКОНА КУПИО СТАН КАО ХИПОТЕКОВАНУ НЕПОКРЕТНОСТ, ОДНОСНО У ИЗВРШНОМ ПОСТУПКУ И УГОВОРЕНУ ЦЕНУ СТАНА СА ПДВ У ПОТПУНОСТИ ИСПЛАТИО ПРОДАВЦУ УПЛАТОМ НА ОДГОВАРАЈУЋЕ РАЧУНЕ У СКЛАДУ СА ЗАКОНОМ, А КОЈИ НА ОСНОВУ ПОДНЕТОГ ЗАХТЕВА НИЈЕ ОСТВАРИО РЕФУНДАЦИЈУ ПДВ ПО ОСНОВУ КУПОВИНЕ ПРВОГ СТАНА У СКЛАДУ СА ЗАКОНОМ О ПОРЕЗУ НА ДОДАТУ ВРЕДНОСТ („СЛУЖБЕНИ ГЛАСНИК РС”, БР. 84/04, 86/04-ИСПРАВКА, 61/05, 61/07, 93/12, 108/13, 68/14-ДР. ЗАКОН, 142/14, 83/15 И 108/16), ИМА ПРАВО ДА НАДЛЕЖНОМ ПОРЕСКОМ ОРГАНУ ПОДНЕСЕ НОВИ ЗАХТЕВ ЗА РЕФУНДАЦИЈУ ПДВ ПО ОСНОВУ КУПОВИНЕ ПРВОГ СТАНА.

ЧЛАН 12.

У ЗАКОНУ О ИЗМЕНАМА И ДОПУНАМА ЗАКОНА О ПОРЕЗУ НА ДОДАТУ ВРЕДНОСТ („СЛУЖБЕНИ ГЛАСНИК РСˮ, БР. 83/15 И 108/16), У ЧЛАНУ 38. РЕЧИ: „1. ЈАНУАРА 2018. ГОДИНЕˮ ЗАМЕЊУЈУ СЕ РЕЧИМА: „1. ЈУЛА 2018. ГОДИНЕˮ.

ЧЛАН 13.

ОДРЕДБЕ ЧЛАНА 6. ОВОГ ЗАКОНА ПРИМЕЊИВАЋЕ СЕ ОД 1. АПРИЛА 2018. ГОДИНЕ, ОСИМ ОДРЕДБЕ КОЈА САДРЖИ ОВЛАШЋЕЊЕ ЗА ДОНОШЕЊЕ ПОДЗАКОНСКОГ АКТА, КОЈА ЋЕ СЕ ПРИМЕЊИВАТИ ОД ДАНА СТУПАЊА НА СНАГУ ОВОГ ЗАКОНА.

ЧЛАН 14.

ОДРЕДБЕ ЧЛ. 2. И 7. ОВОГ ЗАКОНА ПРИМЕЊИВАЋЕ СЕ ОД 1. ЈАНУАРА 2019. ГОДИНЕ, ОСИМ ОДРЕДБЕ ЧЛАНА 2. ОВОГ ЗАКОНА КОЈА САДРЖИ ОВЛАШЋЕЊЕ ЗА ДОНОШЕЊЕ ПОДЗАКОНСКОГ АКТА, КОЈА ЋЕ СЕ ПРИМЕЊИВАТИ ОД ДАНА СТУПАЊА НА СНАГУ ОВОГ ЗАКОНА.

ЧЛАН 15.

ОВАЈ ЗАКОН СТУПА НА СНАГУ 1. ЈАНУАРА 2018. ГОДИНЕ.